ಬೊಂಬಾಯಿಪುಳಿ

ಬೊಂಬಾಯಿಪುಳಿ ಪಂಡ ಒಂಜಿ ತರಕಾರಿ ದೈ. ಕರ್ನಾಟಕ,ಆಂಧ್ರ, ಮಹಾರಾಷ್ಟ್ರ, ಮಧ್ಯಪ್ರದೇಶ ಬುಕ್ಕೊ ಬಿಹಾರೋಡ್ದು ಪತ್ತಿನ ಹಿಮಾಲಯ ಮುಟ್ಟ ಉಂದು ಮಾತಾ ಭಾಗೊಡ್ಲಾ ಬುಲೆವುಂಡು. ಕರ್ನಾಟಕದ ಬೆಳಗಾವಿ, ಬಿಜಾಪುರ, ಧಾರವಾಡ ಬುಕ್ಕೊ ಮೈಸೂರು ಜಿಲ್ಲೆಡ್ ನೆತ್ತ  ಸಾಗುವಳಿ ಮಲ್ಪುವೆರ್.

ಬೇತೆ ಪುದರ್ 
ತುಳು ಪುದರ್ ಬೊಂಬಾಯಿ ಪುಳಿ. ಕನ್ನಡೊಡು ಪುಂಡಿ ಪಲ್ಲೆ, ಪುಂಡಿ ಸೊಪ್ಪು, ಪುಂಡಿ ಪಲ್ಯ, ಗೋಗು, ಪಿಂಡಿಸೊಪ್ಪು, ಪುಂಡಿ, ಪುಂತ್ರಿಕೆ ಪಂದ್ ಪನ್ಪೆರ್. ಇಂಗ್ಲಿಷ್‌ಡ್ Roselle ಪಂದ್ ಪುದರ್. ತೆಲುಗುಡು Gongura Pappu ಪಂದ್ ಲೆಪ್ಪುವೆರ್.

ಉಪಯೋಗೊ 
ಬೊಂಬಾಯಿಪುಳಿ ದೈತ ಇರೆರ್ದ್ ಪತ್ತಿನ ಕಾಯಿ, ಕಾಂಡ, ಬೇರ್ ಮಾತೆತ್ತಲಾ ಉಪಯೋಗ ಮಲ್ಪುವೆರ್. ಈ ದೈಟ್ ಮಾತಾ ರೀತಿದ ಪೋಷಕಾಂಶಲು ಉಂಡು. ನೆತ್ತ ಇರೆ ಬುಕ್ಕೊ ಕಾಯಿ ಪುಳಿಯಾದ್ ಉಪ್ಪುಂಡು. ನೆತ್ತ ಉಪ್ಪಡ್, ತಂಬುಳಿ, ಚಟ್ನಿ ಪೂರಾ ಮಲ್ಪುವೆರ್. ಉಂದು ಅಗ್ನಿ ಮಾಂದ್ಯನ್ ನಿವಾರಣೆ ಮಲ್ಪುಂಡು. ತಿನ್ಪುನ ತೆನಸ್ ದ ರುಚಿ ಜಾಸ್ತಿ ಮಲ್ಪುಂಡು ಬುಕ್ಕೊ ತಿಂದಿನ ತೆನಸ್  ಜೀರ್ಣ ಆಯೆರೆ ಎಡ್ಡೆ ಆದುಂಡು. ಪಿತ್ತೊರ್ದು ಆಯಿನ ವಾಂಕತೇನ್ ಕಮ್ಮಿ ಮಲ್ಪುಂಡು.ನೆತ್ತ ಸೊಪ್ಪು ಮಲಬದ್ಧತೆನ್ ಕಮ್ಮಿ ಮಲ್ಪುಂಡು. ಇರೆತ್ತ ಕಷಾಯನ್ ತೆಮ್ಮೊಗು ಮರ್ದ್ ಆದ್ ಗಲಸುವೆರ್. ಬೀಜನ್ ಅರೆತುದು ಗಾಯಗ್ ಲೇಪ ಪಾಡುವೆರ್. ಈ ದೈತ ನಾರ್ ನ್ ಬಲ್ಲ್, ಗೋಣಿ ಚೀಲೋಗ್ ಪೂರಾ ಗಲಸುವೆರ್. ಕಾಕಜಿ ಮಲ್ಪರೆಲಾ ನೇತ ನಾರ್ ಉಪಯೋಗ ಆಪುಂಡು.

ಉಲ್ಲೇಕೊಲು

ವರ್ಗೊ:ದೈಯಿ